Imtella' Ottubru 10, 2021 Rapport: Fiorella Pace Il-Programm Tbissima beda erba' snin ilu mill-Malta Trust Foundation bħala proġett pilota biex joffri lil tfal u adolexxenti mill-Marsa opportunità li jikbru f'ambjent tajjeb u jgħinhom jiżviluppaw il-ħiliet tagħhom. L-attendenza tajba li kien hemm wasslet biex l-istess programm se jkompli jissaħħaħ bi ftehim li l-fondazzjoni kkonkludiet mal-għaqda mhux governattiva Right to Smile. Fl-aħħar erba' snin, il-Programm Tbissima offra edukazzjoni informali lil tfal u adolexxenti mill-Marsa fejn permezz ta' diversi inizjattivi tgħallmu ħiliet ġodda, ingħataw gwida professjonali fl-iskola u għall-karriera li jixtiequ jsegwu, waqt li ġew organizzati għalihom attivitajiet, logħob u ħarġiet. Jidher li dan il-programm intlaqa' tajjeb mill-Marsin u l-lokalitajiet tal-madwar tant li għalih irreġistraw mal-100 bejn tfal u adolexxenti. "L-iktar li jogħġobni hu li ħafna żgħażagħ u anke tfal żgħar jiġu u jħossuhom komdi jiftħu qalbhom u jieħdu pjaċir. Dal-programm tani ħafna opportunitajiet, għallmuni nkun iktar kunfidenti u għamilt iktar ħbieb bih" qalet Shania Spencer Thunder Spiteri qal "jien niġi għall-programm għax nara ħafna tfal, ħafna għajnuna, hekk bi pjaċir niġi għall-programm jien. L-iktar nieħu gost bħala arts, designs u ħafna crafts." Is-suċċess tal-Programm Tbissima fil-Marsa wassal lill-Malta Trust Foundation, li kienet waqfet dan il-programm, biex ikkonkludiet ftehim ta' 3 snin mal-għaqda mhux governattiva Right to Smile biex jissaħħu s-servizzi li jingħataw. Matthew Sammut, Project Support Officer Malta Trust Foundation qal "programm Tbissima joffri spazju ta' sigurtà għal dawn it-tfal. L-idea hi li huma jkunu l-protagonisti. Infatti l-attivitajiet tagħna jibdew minn idea tagħhom, minn dak li jitolbu lilna, aħna bħala adulti nfittxu biss li nattwalizzaw dak li jixtiequ huma." Il-Fundatur ta' Right to Smile, Damjan Attard, qal "it-tfal jiġu hawnhekk biex jagħmlu ħbieb, biex iħossu sens ta' komunità. L-irħula tagħna llum-il ġurnata m'għadhomx ikollhom spazji daqshekk safe għaż-żgħażagħ allura aħna qed nippruvaw b'dal-grupp nikkreaw spazji siguri għaż-żgħażagħ, nużaw spazji pubbliċi bħal dan li huwa l-kunsill, nużaw ġonna fuq barra sabiex dawn l-ispazji li huma suppost għaż-żgħażagħ ukoll nerġgħu ntuhom lilhom." Iċ-Chairperson tal-Malta Trust Foundation, il-President Emeritu, Marie Louise Coleiro Preca, appellat għal aktar voluntiera. "Għandna bżonn iktar voluntiera, it-tfal dejjem qed jiżdiedu u iktar ma jkollna wkoll voluntiera iktar inkunu nistgħu nieħdu iktar tfal u nħeġġeġ ukoll lill-familji tal-Marsa, inħeġġeġ lit-tfal Marsin biex jersqu 'l quddiem għall-programm tbissima li qed jiltaqa' regolarment fil-kunsill lokali għal dan il-programm tant interessanti u tant ta' gost." Studju li sar b'kollaborazzjoni mal-Università ta' Malta wera l-bżonn li fil-Marsa jkun hemm ċentru permanenti għat-tfal u l-adoloxxenti li fih iħossuhom siguri u jagħmlu ħbieb ġodda.